Rower skiet huiseienaar, makker en toe homselfDie toneel. Foto: Netcare 911 Athlenda Mathe, woordvoerder van Netcare 911, het gesê die voorval het omstreeks 12:45 in die Roshnee-woonbuurt plaasgevind. “Twee vroue en ŉ man het skietwonde opgedoen en is op die toneel dood verklaar.” Volgens lt.kol. Lungelo Dlamini, woordvoerder van die polisie, het twee vroue en ŉ man die huis binnegegaan en kontant van die huiseienaar, ŉ 66-jarige vrou, geëis. “Terwyl die verdagtes die vrou aangehou het, is die plaaslike veiligheidsmaatskappy in kennis gestel.” Dlamini het gesê beamptes van die veiligheidsmaatskappy het die huis omring, waarna een van die verdagtes die huiseienaar doodgeskiet het. Die verdagte het hierna sy makker, ŉ vrou, geskiet, voordat hy selfmoord gepleeg het. “Die derde verdagte, ook ŉ vrou, is in hegtenis geneem toe sy van die toneel probeer vlug het. Die polisie het op kontant wat uit die huis gesteel is en ŉ pistool beslag gelê.” Die polisie ondersoek die saak.